AlexejDobrolubov/national_council_slovak_2010 huggingface dataset:
33. schôdza NR SR - 5.deň - B. popoludní
Dátum: 2025-04-01
Poslanec: Ferenčák, Ján (SMER - SD)
Druh vystúpenia: Vystúpenie v rozprave

85. Ďakujem, pán predsedajúci. Podrobné informácie k tlači 707 v zmysle § 58 ods. 3 písm. g) nájdete v nami predkladanej správe o činnosti výboru pod číslom tlače 707, ktorú výbor schválil uznesením č. 47 z 30. januára 2025, ktorým výbor Národnej rade odporučil vziať správu na vedomie a zároveň ma poveril plniť úlohu spravodajcu výboru v alternácii s podpredsedom výboru pánom Michalom Stuškom a predložiť Národnej rade návrh na uznesenie. Pán predsedajúci, otvorte, prosím, spojenú rozpravu k tlači 744 a 707 a prípadne sa hlásim do rozpravy ako prvý. Ďakujem pekne.
33. schôdza NR SR - 5.deň - B. popoludní
Dátum: 2025-04-01
Poslanec: Ferenčák, Ján (SMER - SD)
Druh vystúpenia: Vystúpenie v rozprave

83. Vážený pán predsedajúci, vážené kolegyne, kolegovia, ďakujem za slovo. Rozhodnutím predsedu Národnej rady Slovenskej republiky č. 798 z 18. marca 2025 bola táto výročná správa pridelená na prerokovanie výboru pre európske záležitosti s tým, že ako gestorský výbor podá Národnej rade správu o výsledku prerokovania uvedeného materiálu vo výbore a návrh na uznesenie Národnej rady Slovenskej republiky. Výbor pre európske záležitosti uznesením č. 56 z 26. marca 2025 odporučil Národnej rade Slovenskej republiky vziať túto správu na vedomie a určil ma za spravodajcu výboru pre uvedenú tlač v alternácii s podpredsedom výboru Michalom Stuškom. Pán predsedajúci, otvorte rozpravu k tlači 744. Ďakujem.
23. schôdza NR SR - 2.deň - B. popoludni
Dátum: 2024-11-27
Poslanec: Ferenčák, Ján (SMER - SD)
Druh vystúpenia: Vystúpenie s faktickou poznámkou

160. Ono niekedy netreba rozmýšľať alebo špekulovať, že čo bolo skôr, ale pozmeňujúci návrh bude prečítaný a tam to jasne odznie a de facto bude splnené všetko a rozmýšľať prečo, začo, načo a čo bolo predtým, to je niekedy irelevantné. A na druhej strane ja sa tak teším, že keď máme tu zástupcov, či pána Dostála z SaS, alebo pána Lackoviča z PS, veď vy ste tí, ktorí ste nepodporili zákony, ktoré som aj ja predkladal a sú nápomocné pre samosprávu. A niekedy, viete, niekedy menej diskutovať je viac, pretože tí, čo sa najviac ozývajú nakoniec ani nehlasujú za to, ale sa buď zdržujú alebo sú proti. Takže treba zvážiť či pragmaticky vstúpiť do rozpravy a potom keď mám naplnené tie moje otázky, či aj za to zahlasujem. Ale nieže budem tu rozprávať hodiny a hovoriť o samospráve a nakoniec aj tak som proti alebo sa zdržím. Takže treba zvážiť, čo sú slová a čo sú činy. Ďakujem.
22. schôdza NR SR - 11.deň - A. dopoludnia
Dátum: 2024-11-07
Poslanec: Ferenčák, Ján (SMER - SD)
Druh vystúpenia: Vystúpenie s faktickou poznámkou

105. Ďakujem, pánovi poslancovi Dostálovi. Ak hovoríme o zákone ochrany a prírody, nehovoríme len o jazdení v autách, ale o všeobecnom zákone, ktorý má v úmysle chrániť prírodu a krajinu a tento pozmeňujúci návrh je jednou zo súčastí ochrany prírody a krajiny. A k pánovi poslancovi chcem povedať, európska smernica dávala povinnosti, ale do roku 2030, preto nerozumiem prečo tak tlačíte, aby tie zákony boli na Slovensku prijímané skôr a buďme opäť pápežskejší ako pápeži a prenesme celú váhu zodpovednosti, nielen zodpovednosti, ale aj financovania tohto na občanov. Ja žijem v regióne, žijem s občanmi, žijem s mojimi kolegami, starostami a primátormi a som za to, že ak nemusíme niečo za každú cenu prijať, tak neprenesme finančné náklady na občanov Slovenskej republiky. A tieto návrhy, ktoré tu boli schválené minulou vládou, hlavne pánom Budajom, ktorý bol ekoterorista, keď tak poviem, tak takéto prijímania zákonov, ktoré nútili občanov platiť viac, aby si splnil svoje sny, musíme naprávať, žiaľ, aj takýmito pozmeňujúcimi návrhmi. Ďakujem pekne. (Potlesk.)
14. schôdza NR SR - 2. deň - A. dopoludnia
Dátum: 2024-05-22
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

86. Ďakujem. Súhlasím s vami, pani kolegyňa, v tom, že naozaj oslovovanie a vôbec správanie sa poslancov v pléne parlamentu má byť slušné, zdvorilé a úctivé. Platí to, samozrejme, všetko aj na koalíciu, aj na opozíciu. Je dôležité pozrieť sa aj do vlastného svedomia, do vlastných radov. Viackrát ste spomenuli slovo objektivita a objektívne spravodajstvo, ja k tomu len poznamenávam, že objektívne spravodajstvo znamená nestrannosť, vyváženosť, nezávislosť. A rovnako vyváženosť nielen v spravodajských materiáloch, ale aj vyvážený priestor pre koaličných a opozičných politikov, názorovú vyváženosť v programoch RTVS. Poznamenali ste, že je to televízia, ktorú z daní platia všetci občania, súhlasím. Ale rovnako platí aj to, že televízia má pre všetkých občanov vysielať, čiže berie peniaze od všetkých občanov, ale rovnako musí rešpektovať najširšie spektrum ľudí, poslucháčov a divákov, najširšie spektrum informácií a názorov. A po tretie, kritika posúva dopredu, aj s tým súhlasím, ale pri kritike je dôležitá konštruktívnosť. Kritika len pre to, aby človek kritizoval a míňal drahocenný čas, nemá veľký význam. Ďakujem.
14. schôdza NR SR - 2. deň - A. dopoludnia
Dátum: 2024-05-22
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

72. Ďakujem. Pani kolegyňa Jurík, som rád, že ste otvorili tému aktu slobody médií. Vítame, že sa Európska únia zaoberá médiami a ich slobodou, ale rovnako by sme srdečne privítali aj to, keby sa Európska únia zaoberala nielen slobodou médií, čo je zrejme veľmi chrumkavé a ľúbivé, ale keby sa mohla zaoberať aj zodpovednosťou novinárov. Rovnakú pozornosť sústrediť nielen na slobodu, ale aj na zodpovednosť novinárov. Čiže ruka v ruke sloboda a zodpovednosť, lebo sloboda novinárov musí mať mantinel práve v osobnej i profesionálnej zodpovednosti za to, čo novinár povie, napíše alebo odvysiela. No a vo vzťahu k RTVS práve na tú zodpovednosť tvorivých pracovníkov bude mať kompetenciu dohliadať a reagovať etická komisia. No a len tak na záver, mimochodom, pokiaľ dobre viem, akt slobody médií bude platiť až od roku 2025.
14. schôdza NR SR - 2. deň - A. dopoludnia
Dátum: 2024-05-22
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

60. Ďakujem. Pán kolega Pročko, povedal si, že liberalizmus je v RTVS potrebný, tak k tomu podotýkam iba toľko, že potrebná je programová rôznorodosť, nestrannosť informácií, pluralita názorov, objektívnosť a dôveryhodnosť. Po druhé, v RTVS sa vraj šíri strach. Pýtam sa, prečo a z čoho? Strach môže mať ten, kto robil nadprácu a je vedomý si toho, že robil nadprácu. Ja som alternatívne média nevelebil vo svojom vystúpení, ja som im len poďakoval za to, že práve v kritickom období sa nebáli odvysielať aj iné informácie, než len tie, ktoré hlásala vládna propaganda. A v tomto suplovali aj RTVS. Pamätá si niekto z nás, prosím vás pekne, že by práve RTVS ako médium pre najširšiu verejnosť odvysielala čo i len jednu diskusiu o pozitívach či negatívach očkovania? Áno, očkovaciu lotériu, to odvysielala, a na túto lotériu prijala od vlády a štátu 9 miliónov eur. Verejnoprávnosť neznamená beznázorovosť. Pokojne môže mať svoj názor aj akýkoľvek moderátor, ale nesmieme ho dávať najavo v relácii alebo v programe. Na to nemá žiadne legitímne právo. Má právo viesť diskusiu, dohliadať na tému, dohliadať na vyváženosť diskusie, na výber hostí. Povedal si, že STVR bude slúžkou vládnej koalície. Tak mám na záver iba otázku. Čo bola RTVS v rokoch 2020 až ´23? Nebola náhodou slúžkou vládnej moci?
14. schôdza NR SR - 2. deň - A. dopoludnia
Dátum: 2024-05-22
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

52. Ďakujem pekne za všetky faktické pripomienky. Pani Gažovičová, istota dôveryhodnosti neexistuje. Istota sa dá len vytvoriť, tvoriť postupne a budovať. Rozhodne nová inštitúcia RTVS by nemala byť menej dôveryhodná, ako je táto, ale má šancu ísť na vyššie poschodie dôveryhodnosti. To je môj názor. Nemusíte to akceptovať, ale je tam, je tam programová etická dôveryhodnosť, manažérska dôveryhodnosť. Hádam nechcete povedať, že treba stavať médium verejnej služby na tom manažmente, ktorý nemá dostatočné profesionálne skúsenosti. Ako môže budovať takýto manažment dôveryhodnosť? Pán Hargaš, ďakujem pekne za ohodnotenie môjho vystúpenia. Samozrejme, snažím sa a snažil som sa vždy vystupovať v tomto parlamente slušne a pokojne. No a, pán Pročko, alternatívne médiá ja som nikdy nevelebil, iba som poznamenal to, že v čase 2020-2023 v mnohom suplovali médiá verejnej služby a médiá hlavného prúdu, ktoré boli naklonené presne ako servilná slúžka vládnej elite a robili vládnu propagandu. Či sa to týkalo testovania, očkovania, vojny na Ukrajine alebo dodávky zbraní, alebo ďalších vecí. Samozrejme moderátor sa má právo sa rozhodnúť, ale je rozdiel, keď sa rozhodne po zrelom uvážení a je rozdiel, keď sa rozhodne z večera na ráno, a že dokonca musí vystúpiť a skončiť s moderovaním danej relácie. A s tým aj skončí daná relácia v televízii. Takže nepopieram slobodu rozhodovania, nepopieram možnosť vybrať si ďalšiu životnú dráhu, ale, samozrejme, malo by to mať nejakú logiku. Nie pre mňa, lebo mňa do toho nič nie je, ale pokiaľ ide o osobu, ktorá je moderátorkou verejnoprávneho média, čiže má isté spoločenské a profesionálne postavenie, tak tu platí zvlášť, že naozaj by to mal byť krok, ktorý má byť premyslený, a po nejakom čase niesť... (Prerušenie vystúpenia časomerom.)
14. schôdza NR SR - 1.deň - B. popoludní
Dátum: 2024-05-15
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

18. Pán kolega Grendel, spomenul si niekoľkokrát odpolitizovanie. Ale odpolitizovanie sa netýka iba generálneho riaditeľa, ale programu RTVS, imidžu RTVS a tvorivého procesu v RTVS. Robila sa tam a robí sa tam ťažká nadpráca, ťažký aktivizmus a ten sa rozvinul vlastne v rokoch 2020 až 2023, kedy to bola práve ´najlepšia vláda všetkých čias´, ktorá okrem iného zatvárala weby, nepohodlné televízie a ďalšie médiá. Nepáčila sa mi tá konšpiratívna otázka, čo máme ako koalícia proti alternatívnym médiám? No nemáme proti nim absolútne nič. Práve naopak, veľmi si ich vážime, lebo to boli práve alternatívne médiá, ktoré suplovali médiá tzv. hlavného prúdu, keď práve tie neboli schopné adresovať predstaviteľom ´najlepšej vlády všetkých čias´ za tri roky ani jednu jedinú kritickú otázku. A napokon určite by som nekvalifikoval agentúru MEDIAN. Dôležitejšie by bolo, keby sa venovala a robila prieskum dôveryhodnosti, pretože dôveryhodnosť je presne ten moment alebo tá hodnota, ktorá má odlišovať verejnoprávne médium od médií komerčných. Takže takýto výskum sa, samozrejme, nemôže robiť telefonickými anketami, ale musí to byť seriózny výskum, na ktorý asi agentúra MEDIAN nemá. Ďakujem pekne.
14. schôdza NR SR - 1.deň - A. dopoludnia
Dátum: 2024-05-15
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

29. Ďakujem za slovo. Pani kolegyňa, viackrát ste skonštatovali nejaké obavy z politického ovládnutia RTVS a citujem vašu vetu, ktorú ste povedali, že: "ten, kto platí, má určovať, aké správy sa vysielajú". Prepáčte, ale to je holý nezmysel. Totiž za program RTVS zodpovedá manažment RTVS a nie politici a nie politické strany. Zmysel nového zákona je práve odpolitizovať Rádio a televíziu Slovenska. Vrátiť ju v mediálnom prostredí na ten piedestál skutočného verejnoprávneho formátu, aký jej patrí, aby prinášala najširšej verejnosti objektívne, vyvážené, nezávislé a hlavne nestranné informácie bez akéhokoľvek nánosu subjektívnosti, pocitov, sympatií či antipatií tvorcov programu. Verejnosť očakáva od takéhoto typu média predovšetkým nestranné, aktuálne, overené, komplexné a dôveryhodné informácie, na základe ktorých si každý človek, každý jeden človek, divák či poslucháč vytvorí svoj vlastný názor. Nepotrebujú názory moderátorov ani redaktorov RTVS. Ak by RTVS toto poslanie napĺňala, potom by bola vysokou dôveryhodnou inštitúciou, čo teda určite nie je. Ďakujem.
12. schôdza NR SR - 14.deň - A. dopoludnia
Dátum: 2024-05-10
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

120. Pani kolegyňa, vo svojom kultúrnom boji za rečníckym pultom ste v rozprave povedali, že kultúru tvorí rozmanitosť a mnohorakosť. Sčasti súhlasím, ale je to veľmi zúžené videnie, pretože je nielen to, je to čiastkový pohľad. Kultúru tvoria predovšetkým hodnoty, normy, tradície, vzťahy, obyčaj a zvyklosti, ktorými sa spoločnosť riadi. Takže rozmanitosť a mnohorakosť je len jednou z formálnych čŕt alebo charakteristík kultúry a nedá sa na ňom stavať ako na jedinom pilieri. No a keďže ste povedali, že ministerka šíri nenávisť, tak dovolil by som si otázku, ruku na srdce, a pýtam sa, či po vašom vystúpení Progresívne Slovensko šíri nekonečnú lásku k blížnemu? Ďakujem.
12. schôdza NR SR - 14.deň - A. dopoludnia
Dátum: 2024-05-10
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

102. Ďakujem. Pani kolegyňa Kolíková, povedali ste v rozprave, že kultúra je dobrá vtedy, keď ministra alebo ministerku nevidno. Ani neviete, akú pravdu ste povedali v historickom alebo v kontexte s minulosťou. Mali sme tu v rokoch 2020 až ´23 ministerku kultúry, ktorú nebolo vidieť ani počuť. Takže o jej existencii sme ani len netušili. Práve preto vyzerala slovenská kultúra tak ako bezprízorný prívesok na chvoste spoločnosti. Vtedajšia pani ministerka kultúry nevybojovala za kultúru a pre kultúru nič ani v pláne obnovy, ani jedno jediné euro. Práve preto za jej vlády, respektíve za jej účasti na vláde zavreli alternatívne médiá, ktoré sa vtedy opovážili kritizovať vládu. Vtedajšia pani ministerka mlčala a bola ticho aj vtedy, keď sa mala postaviť na ich stranu, na stranu slobody informácií a na stranu verejnosti, ktorej boli upreté práva na diskusiu, a rovnako aj práva na prístup k nestranným informáciám. Takže ak vystúpite a dobre že vystúpite, nech sa páči, máte na to právo, ale určite treba merať rovnakým metrom vtedy aj dnes. Ďakujem.
12. schôdza NR SR - 8.deň - A. dopoludnia
Dátum: 2024-04-26
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

83. Ďakujem pekne. Pani kolegyňa, ja plne rešpektujem demokratickú diskusiu, plne rešpektujem pluralitu názorov a rešpektujem aj výrokovú imunitu v parlamente. Ste tu nová, zrejme dobre nabudená do kritiky všetkých a všetkého, ako sme počuli, ale ako človek so šedinami by som vám odporúčal pre nasledujúce vystúpenia trochu viac ľudskej úcty a pokory. Ďakujem pekne.
12. schôdza NR SR - 4.deň - A. dopoludnia
Dátum: 2024-04-19
Poslanec: Farkašovský, Karol (SNS)
Druh vystúpenia: Vystúpenie s faktickou poznámkou

36. Ďakujem pekne za slovo. Skúsim sa vrátiť ku konštruktívnosti v dnešnej debate. Pani kolegyňa, ja súhlasím s tým, že čo ste povedali v prvej vete, resp. v jednej z tých vašich viet, že ak je nespokojnosť, tak treba navýšiť finančné prostriedky pre fond. S tou druhou časťou vety súhlasím, lebo kultúra je chrbtová kosť spoločnosti a zaslúži si investície. Ale samotné navýšenie fondu nerieši spokojnosť alebo nespokojnosť adeptov alebo uchádzačov o granty. Ja si myslím, že princíp transparentnosti je adekvátny a treba ho zabezpečiť aj z pohľadu štátu, pretože keď štát dáva investície a finančné prostriedky, tak má legitímne právo kontrolovať ich využitie. Samozrejme je nevyhnutné vytvoriť mechanizmus, ktorý bude garantovať spravodlivosť v rozdeľovaní peňazí a v podpore projektov. A ak dovolíte, ja by som sám ponúkol jednu osobnú skúsenosť. Podal som projekt v roku 2020, alebo ´21 to bolo, a neodsúhlasený bol, samozrejme, komisiou. A odpoveď komisie bola, viete aká? Projekt je príliš profesionálny a komerčný. To bola jednovetová odpoveď komisie, ktorú som dostal. Tak som sa nad tým zamyslel, hovorím dobre, tak skúsim to na ďalší rok pri ďalšej výzve podobnej, tak som to prepracoval do ešte podrobnejšej podoby a odpoveď viete, aká bola, komisie? Projekt je príliš komerčný a profesionálny. To je všetko. Ďakujem pekne.
9. schôdza NR SR - 14.deň - B. popoludní
Dátum: 2024-02-22
Poslanec: Farkašovský, Karol (SNS)
Druh vystúpenia: Vystúpenie v rozprave

64. Ďakujem pekne, pán podpredseda. Dámy a páni, dovoľte mi, aby som predniesol správu zahraničného výboru o prerokovaní návrhu poslanca Národnej rady Slovenskej republiky Mariána Kéryho na prijatie uznesenia Národnej rady Slovenskej republiky k teroristickému útoku hnutia Hamas proti Izraelu a následnému konfliktu, tlač č. 98. Návrh pridelil predseda Národnej rady svojím rozhodnutím č. 103 zo 6. decembra 2023 na prerokovanie zahraničnému výboru, ktorý zároveň určil aj za gestorský výbor. Predložený návrh prerokoval Zahraničný výbor Národnej rady na 3. schôdzi výboru dňa 7. decembra 2023 a prijal k nemu uznesenie č. 6, v ktorom Národnej rade Slovenskej republiky odporúča schváliť uznesenie Národnej rady k teroristickému útoku hnutia Hamas proti Izraelu a následnému konfliktu, tlač 98. Týmto uznesením ma výbor zároveň poveril, aby som na schôdzi Národnej rady uviedol správu o prerokovaní návrhu vo výbore a predložil návrh na uznesenie Národnej rady Slovenskej republiky. Pán predsedajúci, toľko správa, prosím, aby ste otvorili rozpravu.
35. schôdza NR SR - 15.deň - B. popoludní
Dátum: 2025-06-18
Poslanec: Galko, Ľubomír (-)
Druh vystúpenia: Vystúpenie s faktickou poznámkou

68-2 A záver mojej faktickej poznámky využijem na to, aby som povedal, že ja budem hlasovať za pána Dubéciho, pretože ja ctím pravidlá aj písané, aj nepísané, a to pravidlo hovorí jednoznačne, že najsilnejší opozičný klub parlamentný nominuje svojho kandidáta na podpredsedu Národnej rady Slovenskej republiky, preto ho budem voliť dneska. Ale to, to, že budeme mať s najväčšou pravdepodobnosťou, a ja teda dúfam, nového podpredsedu Národnej rady, nezmyje tú obrovskú hanbu a to chrapúnstvo, ktoré sem priviedla táto vládna koalícia. Ďakujem pekne.
35. schôdza NR SR - 15.deň - B. popoludní
Dátum: 2025-06-18
Poslanec: Galko, Ľubomír (-)
Druh vystúpenia: Vystúpenie s faktickou poznámkou

68. Ďakujem pekne. Ja si pamätám, keď som v roku 2010 sedel na koaličnej rade a sme prejednávali funkciu opozičného podpredsedu Národnej rady a nominantom bol Robert Fico, tak ja som sa postavil a povedal som, že to nemyslíte vážne. Akože však to je netvor, to je lotor, jeho treba zavrieť a nie urobiť z neho podpredsedu Národnej rady. Tak vtedy mi to vysvetlili starí matadori, pán Hrušovský, Bugár a neviem niekto z SDKÚ, že jednoducho nie, že to funguje tak, že koho opozícia navrhne, tak ten je podpredsedom Národnej rady. Ten precedens za tu zaviedol v, zrovna v mojom prípade, ja som bol nominovaný za podpredsedu Národnej rady, keď odchádzala Lucia Nicholsonová do europarlamentu, tri alebo štyrikrát ma nezvolili, to bolo prvýkrát podľa mňa, čo nezvolili opozičného podpredsedu Národnej rady a opozícia nikoho nenominovala miesto mňa, ani moja vlastná materská strana, ani iné opozičné strany. To, čo tu zaviedli smeráci teraz, že tu odpaľujú jedného človeka za druhým z opozície, či to je podpredseda, alebo predseda výboru, to je niečo nehorázne, to, to je také chrapúnstvo, čo vy robíte, že to sa normálne rozum pozastavuje. A ja si myslím, že vám to treba vrátiť potom a dvakrát viacej, pretože je to niečo neuveriteľné, čo robíte, neuveriteľné chrapúnstvo. Môžete sa hanbiť za to.
35. schôdza NR SR - 14.deň - B. popoludní
Dátum: 2025-06-17
Poslanec: Galko, Ľubomír (-)
Druh vystúpenia: Vystúpenie s faktickou poznámkou

Ďakujem pekne. Ale, pán kolega, teda nepresvedčili ste ma ale vôbec, lebo, lebo vôbec ste mi neodpovedali na tie moje otázky, po prvé, že prečo to bolo prijaté takým pokútnym spôsobom, tým prílepkom, to je, to je že zásadná vec, zásadná vec. Prvá vec je, hovoríte, že vy vo vašej obci s tým súhlasíte. Ja neviem teda, že kde ste starostom vy, v akej obci, ale ja hovorím, my sme hovorili s ľuďmi priamo z tých Jaslovských Bohuníc a tam vznikla obrovská občianska iniciatíva, však o nej viete, však som vám ju definoval, hovorili sme s tým predsedom toho občianskeho združenia, majú petíciu proti dovozu a spracovaniu zahraničného rádioaktívneho odpadu. To znamená, že pán Daniška je jadrový fyzik, ktorý tam priamo býva, ktorý sa v tom dlhodobo aktivizuje, čiže asi to nebude také ružové s tým, čo ste povedali. No a posledná vec, mňa ste vôbec nepresvedčili, vôbec ste neodpovedali na to, čo som sa pýtal. Z tej, tej samotnej spaľovne vy ste urobili jadrový odpad, ktorý tu zostane. A čím viacej ona bude spaľovať, tak tým to bude horší ten jadrový odpad. Toto nikto nikam nevyvezie, to znamená, že na toto ste vôbec nejakým spôsobom neodpovedali. Mňa ste nepresvedčili, ja si myslím, že ani ľudí ste nepresvedčili, ja neverím tomu, že iné krajiny by sa toho nechytili. To, to my nie sme tu takí unikátni a keď to svinstvo chcú všetci voziť sem a nechcú oni na tom zarábať, tak to proste je tak, jak hovorím ja, že je to svinstvo a že oni sú radi, že Slovensko to svinstvo od nich zoberie. Napriek tomu všetkému vám chcem poďakovať, že ste sa zapojili do tej rozpravy, lebo však sme sa spolu stretli, ste to sľúbili a teda nezávidel som vám, ani vám nezávidím, že ste museli toto obhajovať, lebo podľa môjho názoru aj na základe toho, čo ste vy povedali a čo som ja povedal, ste obhajovali niečo absolútne neobhájiteľné. Ale som teda rád, že ste sa zapojili. Ďakujem pekne.
35. schôdza NR SR - 14.deň - B. popoludní
Dátum: 2025-06-17
Poslanec: Galko, Ľubomír (-)
Druh vystúpenia: Vystúpenie v rozprave

občanov Slovenska. Ale čo je dôležité, tak vy zamlčiavate to, že tá samotná spaľovňa sa stáva samotná rádioaktívnym odpadom. Ona je už dnes alebo teda bude omnoho viac vyťažená, ako to my potrebujeme pre vlastné potreby a ona de facto sa tiež stane rádioaktívnym odpadom, ktorým by sa ináč nestala. A jej kapacity totižto budú vyčerpávané na úkor našich vlastných potrieb. No a samozrejmé, že na záver by som sa znova ešte jedenkrát spýtal, že ak teda je to všetko také, také čisté, ako ste hovorili a také výhodné, tak ja mám dve otázky. Prvá vec je, že prečo to tie krajiny chcú sem voziť? Hej? Prečo vlastne oni nejakým spôsobom na tom nechcú profitovať, ale nám to, s prepáčením, džgajú sem na Slovensko? Hej? To, to je prvá, a to sú vyspelé krajiny, ktoré teda by určite využili príležitosť, keby mali možnosť takýmto spôsobom si zarobiť. Čiže toto je vec, ktorú sa chcem spýtať. A druhá vec, a tá podstatná, vrátim sa k tomu, čo som hovoril, ak je to všetko také čisté a výhodné a úžasné pre Slovensko, prečo ste to urobili tak pokútne? Prečo ste to spravili s tým prílepkom, bez diskusie, prečo ste to neurobili normálnym návrhom zákona s klasickým medzirezortným pripomienkovým konaním? A nespravili si trebárs na tom ešte aj nejaké piár alebo nejaký politický marketing, kde by ste prezentovali túto úžasnú vec, ktorú ste pre Slovensko a občanov Slovenska v podobe obrovského množstva svinstva, ktoré sa bude sem na Slovensko dovážať a bude sa tu spaľovať, zabezpečili, no tak prečo ste to takýmto spôsobom neurobili? A keď niečo perfektné vymyslím, z čoho môžu profitovať všetci ľudia na Slovensku, tak to robím práve naopak, robím to transparentne, robím to otvorene a snažím sa to čo najviacej odprezentovať a ja si myslím, že politický marketing je vec, ktorú tejto vládnej koalícii a špeciálne strane SMER - sociálna demokracia netreba nejak špeciálne vysvetľovať, pretože SMER je známy tým, že akonáhle príde s nejakým návrhom zákona, o ktorom predpokladá, že by mohol na ňom politicky profitovať, tak urobí okolo toho veľký vietor. Takže toto sú moje otázky a ja by som teda bol veľmi rád, keby som na ne dostal relevantné odpovede. Ďakujem pekne, skončil som.